Zběraja měnjenja k solarnym připrawam tež po elektroniskim puću
Slepo (AK/SN). W Slepjanskej zakładnej šuli „Dr. Marja Grólmusec“ zwěsćeja za přichodne šulske lěto 2021/2022 wjele naprašowanjow a wulku ličbu přizjewjenjow. To zdźěli wjesnjanosta Jörg Funda (CDU) na wčerawšim posedźenju tamnišeje gmejnskeje rady. „Wulki zajim překroča dwučarowosć“, wón rozłoži. „Spočatk januara smy k naležnosći widejokonferencu z krajnym zarjadom za šulu a kubłanje přewjedli. Tam so jasnje wujewi, zo krajny zarjad žanych přidatnych wučerjow njepřizwoli. Nimo toho nima šula žane dźěći z Braniborskeje, kaž na přikład z Lěska (Lieskau) pola Grodka, přiwzać.“ Stawiznisce pak słuša Lěsk k wosom wsam Slepjanskeje wosady, štož měli po słowach gmejny sobu wobkedźbować. „Rozmyslujemy wo tym, w přichodnym šulskim lěće třeću rjadownju 1. lětnika wutworić“, Jörg Funda podšmórny. „Krajny zarjad drje to wotpokazuje, chcemy pak so wo rozrisanje prócować.“
hrv_Latn szl_Latn